હમણાં હમણાં વત્સ દુર્યોધન ખૂબ ચિંતામાં રહે છે. પાંડવો સાથે તેમનો જિમ કોર્બેટ નેશનલ પાર્કમાં વનભ્રમણનો કાર્યક્રમ નક્કી થયો છે. આ માટે મિનિસ્ટ્રી ઑફ એનવાયરોમેન્ટ એન્ડ ફોરેસ્ટની પરમિશન લેવાઈ ગઈ છે. અને કાંઠાળ પ્રદેશોમાં ફરવાનો કાર્યક્રમ હોવાથી મિનિસ્ટ્રી ઑફ ડિફેન્સ અને ક્રેઝ રેગ્યુલેટરી ઝોનની પણ પરવાનગીઓ આવી ગઈ છે. અમારું, આઈ મીન જીજાશ્રીનું રાજ્ય હોવા છતા અમારે બધે ‘ચા-પાણી’ના કાષાર્પણ ખર્ચવા પડ્યા છે કારણકે જીજાજી સદાય સાઈલેન્ટ મોડ પર જ રહે છે. કાર્યક્રમ ઘડાયો ત્યારથી દુર્યોધનને ચિંતા છે કે ભીમ બધું જ ભોજન આરોગી જશે તો તેને શું મળશે. આ વાતથી એક સુંદર વિચાર મને આવ્યો જે મુજબ મેં મારા ગુપ્તચરોને ગઈકાલથી એ જાણવા લગાડી દીધેલા કે જો ભીમ આટલું બધું ખાતો હોય તો એમના ઘરનું બજેટ કેમ ચાલે છે? આમ પણ એ લોકો બિલો પોવર્ટી લાઈન વર્ગમાં આવતા નથી અને અમે તેમને અબોવ પોવર્ટી લાઈન ના વર્ગમાં આવવા દેતાં નથી. એટલે એમના ઘરખર્ચની જોગવાઈઓ કઈ રીતે થાય છે એ જાણવું અતિ આવશ્યક છે.